બાળકોથી વિખૂટા પડી છેલ્લા છ મહિનામાં તો વહિદાની દુનિયા બિલકુલ રંગવિહીન થઈ ગઈ હતી. તેની સહનશક્તિ જવાબ આપી ચૂકી હતી. હવે તે કોઈનીયે રોકે રોકાઈ એમ ન હતી. પવન અને પાણી બન્નેની તાસીર જ એવી હોય છે કે, પ્રમાણભાન ભૂલે તો ભલભલા બંધનો તોડી ભલભલું અનિષ્ટ સર્જી શકે એવી ક્ષમતા તેની પાસે હોય છે. વહિદાએ લોકલાજ અને શરમ લહેજાની ઓથ હેઠળ ઘણું બધુ સહન કરી લીધું હતું. આંધીની જેમ તેની મમતાએ મહિનાઓ જૂના બંધ બારણા ખોલી નાંખ્યા હતાં. તરત જ ચૂપકીદી જાળવી વહિદા રઈશના ઘરનો ઉંબરો ઓળંગી ગઈ. સવારનો કૂકડો પહેલી બાંગ પોકારે તે પહેલા તો વહિદાએ રઈશનું તંગદિલી ભર્યું આંગણું છોડી દીધું હતું. ચાર પાંચ કિલોમીટરને અંતરે હામિદનું ઘર હતું એટલે જોશ, જુસ્સા સાથે ઉંચકાયેલા વહિદાના કદમોમાં એક અલગ જ પ્રકારની ઝડપ હતી.